የቅዱስ ዮሴፍ የቀድሞ ተማሪዎች ለህክምና ባለሙያዎች የቁሳቁስ ድጋፍ አደረጉ
አዲስ አበባ፡- በተለያዩ የዓለም ሀገራት ነዋሪ የሆኑ የቅዱስ ዮሴፍ (ሳንጆሴፍ) ትምህርት ቤት የ1987 ዓ.ም ተመራቂ ተማሪዎች በሀገራችን የተከሰተውን የኮሮና ወረርሽኝ በመከላከል ግንባር ቀደም ሆነው ለሚሰሩ በቅዱስ ዻውሎስ ሆስፒታል ሚሊኒየም ሜዲካል ኮሌጅ የህክምና ባለሙያዎች የቁሳቁስ ድጋፍ አደረጉ ፡፡በቅዱስ ዻውሎስ ሆስፒታል ሚሊኒየም ሜዲካል ኮሌጅ ትናንት በተካሄደው የርክክብ ስነ ስርዓት ላይ የተማሪዎቹ ተወካይ አቶ አሉላ ገብረሚካኤል እንደተናገሩት፤ የቅዱስ ዮሴፍ የ1987 ዓ.ም ተመራቂ ተማሪዎች ከዚህ ቀደም በተለያዩ ማህበራዊ ስራዎች ላይ ሲሳተፉ ነበር። አሁንም የኮቪድ 19 ወረርሽኝን ለመከላከል 25 ሺህ ዶላር የሚያወጡ 14 ሺህ የአፍ እና የአፍንጫ መሸፈኛ ፣ 15 ሺህ ሙሉ የፊት መሸፈኛ ጭንብሎችን ድጋፍ አድርገዋል፡፡ ይህም ድጋፍ በቀጥታ ለህክምና ባለሙያዎች የሚውል ነው። ድጋፉ በቅዱስ ዮሴፍ እና በሌሎች ትምህር ቤቶች የተማሩ እና እየተማሩ የሚገኙ ተማሪዎችን ለተመሳሳይ ዓላማ ያነሳሳል ያሉት የተማሪዎቹ ተወካይ በቀጣይም በስራው ላይ ለሚገኙ የህክምና ባለሙያዎች የምገባ ስርዓት እንደሚጀመር ተናግረዋል፡፡ በወረርሽኙ ምክንያት ቤታቸውን ልጆቻቸውን እንዲሁም ጤናቸውን አደጋ ላይ ጥለው ህብረተሰቡን እያገለገሉ ላሉ የጤና ባለሙያዎች ሁሉም የህብረተሰብ ክፍል ተገቢውን ድጋፍ እንዲያደርግም ጥሪ አቅርበዋል፡፡ድጋፉን የተረከቡት የቅዱስ ጳውሎስ ሆስፒታል ሚሊኒየም ኮሌጅ ፕሬዚዳንት ዶክተር ወንድማገኝ ገዛኸኝ በበኩላቸው እንደገለፁት፤ ለህክምና ባለሙያዎቹ የተደረገው ድጋፍ እጅግ ጠቃሚና አስፈላጊ ነው፡፡ ቁሳቁሶቹ የጥራት ደረጃቸውን የጠበቁ ናቸው፡፡ ድጋፉን ያደረጉት የቀድሞ ተማሪዎች ድጋፉን ከማቅረባቸው በፊት ለህክምና ባለሙያዎች የሚያስፈልጋቸው ምንድነው ብለው በመማካር ለባለሙያው በዚህ ወቅት ወሳኝ የሆኑ ቁሳቁሶች አቅርበዋል። ማንኛውም ድጋፍ ሰጪ አካል ከህክምና ባለሙያዎች ጋር በመመካከር ድጋፉን ቢያደርግ የተሻለ እንደሆነ ማሳያም ነው ሲሉ ተናግረዋል፡፡ የድጋፍ ቁሳቁሶችን ከቻይና በነጻ በማጓጓዝ አገልግሎት የሰጡት ኢንተር አፍሪካ ኤክስፕሬስ የፈጣን መልዕክት ድርጅት ሲሆን የድርጅቱ ተወካይ አቶ ሄኖክ አሸብር እንዳሉት ለእርዳታ አገልግሎት የሚሆኑ ማንኛውንም ቁሳቁሶች ድርጅታቸው በነጻ ያጓጉዛል ብለዋል፡፡አዲስ ዘመን ሚያዚያ 25 ቀን 2012 ዓ.ም አብርሃም ተወልደ